**Paul Andreas Olsen Fjermstad** (født 8. november 1841 i Strinda i Sør-Trøndelag, død 12. mars 1921 samme sted) var en norsk gårdbruker, forretningsmann, lærer og politiker (V) som var ordfører i Strinda 1899–1907 og stortingsmann for Søndre Trondhjems amt (Sør-Trøndelag) 1886–1888, 1898–1909 og 1913–1915.

Familie og yrke
---------------

Han vokste opp på slektsgården Fjermstad i Bratsberg sogn i Strinda prestegjeld som sønn av gårdbruker Ole Paulsen Fjermstad og hustru Marit Pedersdatter Qvammen. Han giftet seg i Lade kirke i 1866 med Johanna Tvereggen, datter av gårdbruker Lars Rasmussen Tvereggen (opprinnelig Sommervold) og hustru Marit Asphjell.

Han begynte ved lærerseminaret i Klæbu som 18-åring, og ble i 1861 lærer i Børsa, i 1862 lærer ved bruksskolen ved Trolla Brug, og i 1866 lærer og klokker i Nesset i Romsdalen samt annenlærer ved lærerskolen der. I 1868 kom han tilbake til Børsa, men måtte søke avskjed som lærer i 1870 på grunn av sykdom. Deretter forpaktet han Børsa prestegård.

Fra 1873 til 1878 var han gårdbruker på Mo i Melhus prestegjeld. I 1879 kjøpte han Søndre Reitgjerdet i Strinda, hvor det var mye god leire, og hvor han planla teglverksdrift. Gården ble i 1899 så solgt til AS Strinden Teglverk, hvor Fjermstad var styreformann. Han flyttet til Vestre Moholt. Gården ble rammet av brann i 1901 og solgt i 1905, men han bodde der frem til sin død i 1921. Moholt studentby er fra 1960-årene bygget på gårdens grunn.

Ved siden av gårdsdriften etablerte Fjermstad i 1882 en større forretning i eget navn i Nordre gate i Trondhjem med omsetning av landbruksredskaper, fôr, gjødsel med mer, og agentur i landbruksmaskiner.

Politiske og offentlige verv
----------------------------

Fjermstad var innvalgt i herredsstyrene i Nesset, Børsa, Melhus og Strinda; han var ordfører i Strinda 1899–1907. Han var medlem av amtsskolestyret og formann i overstyret for Skjetlein landbruksskole, medlem av tilsynskomiteene for Meråkerbanen og Hell–Sunnanbanen, nestformann i direksjonen (styret) for Strindens Sparebank, medlem av avdelingsstyret for Norges Hypotekbank i Trondhjem og medlem av representantskapet i Norges Bank mens hovedkontoret fortsatt lå i Trondhjem.

Han var innvalgt på Stortinget fra Søndre Trondhjems amt 1886–1888, 1898–1909 og 1913–1915 (i periodene 1907–1909 og 1913–1915 fra Strinda krets innenfor amtet). Han hadde imidlertid møtt allerede i 1884 som varamann for Diderik Iversen Tønseth. Fjermstads viktigste innsats i komitéarbeidet ble lagt ned i Stortingets veikomité, hvor han i sin siste stortingsperiode var formann. Fjermstad ble oppnevnt av Knudsen-regjeringen som medlem av vassdragskommisjonen av 1909, som uttalte seg i konsesjonssaker, og til medlem av stortingskomiteen som forberedte vassdragsreguleringsloven av 1917.

Fjermstad var både avholdsmann og misjonsmann. Han og hustruen var barnløse. Da han døde i 1921, noen år etter sin hustru, var deres arv testamentert til et legat til bekjempelse av tuberkulosen i Strinda. Det ble også gitt av boets midler til misjonen.

Æresbevisninger
---------------

Han ble tildelt 7. juni-medaljen.

Paul Fjermstads veg på Tyholt i nåværende Trondheim kommune er oppkalt etter ham.

Referanser
----------

1. ↑   Stortinget og statsraadet: 1814–1914. B. 1 D. 1 : Biografier A-K, side(r) 247[Hentet fra Wikidata]
2. 1 2 3 4 5 6  Lindstøl, Tallak (1914). *Stortinget og statsraadet 1814–1914. Biografier, A–K*. Kristiania. s. 247.
3. ↑  Osnes, H. m.fl. (red.) (1939). *Strinda bygdebok*. 1. Trondheim. s. 568–570.
4. ↑  Hugås, Kåre G. (2000). *Bygdebok for Bratsberg annex-sogn*. Trondheim. s. 140–144.
5. ↑  «Klokkerbok for Strinda prestegjeld, Lade sokn 1860–1877 (1660P)». Digitalarkivet. Besøkt 14. desember 2018.
6. ↑  Øverland, Per (2005). «Lærerskolene i Molde og Nesset». I Austigard, Bjørn, Skarstein, Dag og Strand, Rolf. *Romsdal sogelag årsskrift 2005*. Molde. s. 288–289. CS1-vedlikehold: Flere navn: redaktørliste (link)
7. 1 2 3  «Paul Fjermstad». *Trondhjems Adresseavis*: 3. 14. mars 1921.
8. ↑  Rød, Per O. (1978). *Melhusboka*. 2. Melhus kommune. s. 132–138. ISBN 82-7175-018-6.
9. ↑  Osnes, H. m.fl. (red.) (1939). *Strinda bygdebok*. 1. Trondheim. s. 295–298.
10. ↑  Osnes, H. m.fl. (red.) (1939). *Strinda bygdebok*. 1. Trondheim. s. 304–306.
11. ↑  Sætherskar, Johs. (red.) (1949). *Det Norske næringsliv. Sør-Trøndelag fylkesleksikon*. Bergen: Det norske næringslivs forlag. s. 562.
12. 1 2 3  Brissach, Ingrid J. (5. november 2001). «Paul Fjermstads veg». *Adresseavisen*. Besøkt 24. september 2022.
13. ↑  Haffner, Vilhelm (1949). *Stortinget og statsrådet 1915–1945*. 1. Oslo: Aschehoug. s. 17.
14. ↑  Støren, Wilhelm K. (1983). *Sted og navn i Trondheim. Et topografisk-historisk leksikon*. Trondheim: F. Bruns bokhandels forlag. s. 243–244.

Eksterne lenker
---------------

* (no) Paul Fjermstad hos Norsk senter for forskningsdata politikerarkiv (nedlagt) Rediger på Wikidata

  


|  |  |
| --- | --- |
| Oppslagsverk/autoritetsdata | Wikistrinda **·** Historisk befolkningsregister
 |